Vrou vas wat kêrel vermoor | Netwerk24
Vrou vas wat kêrel vermoor
Deur Anena Burger 28 Junie 2020 18:00
'n Vrou van Victoria-Wes in die Noord-Kaap is in hegtenis nadat sy na bewering Vrydagaand haar 38-jarige kêrel vermoor het.
Volgens brig. Mohale Ramatseba, polisiewoordvoerder, was die paartjie omstreeks 19:45 in 'n stryery betrokke toe die 26-jarige vrou 'n skerp voorwerp gegryp en die man in sy bors gesteek het.
Die man is op die toneel dood verklaar en die vrou is in hegtenis geneem.
Sy sal binnekort in die hof in Victoria-Wes op 'n aanklag van moord verskyn.
In 'n onverwante voorval in Roodepan in Kimberley is 'n 19-jarige man vir poging tot moord in hegtenis geneem nadat hy na bewering sy 19-jarige vriend aangeval en hom in die nek gesteek het.
Ramatseba sê 'n argument het tussen die twee mans ontstaan waarna die verdagte sy vriend aangeval het.
Die slagoffer is in 'n hospitaal in Kimberley opgeneem.
Die verdagte sal binnekort in die hof in Kimberley op 'n aanklag van poging tot moord verskyn.
Ramatseba sê die polisiebestuur in die Noord-Kaap het gemeenskappe gevra om eerder na vreedsame oplossings te soek om hul geskille op te los as om na geweld oor te gaan.
"Geweld is nie die antwoord om probleme op te los nie en lei net na die dood en gebroke gemeenskappe."